Title: do podkladu – summit, 16
Author: PC MZV SR
Last saved by: MZV
Company: MZV SR

Príloha č. II

Stručná informácia z decembrového summitu EÚ (12.12.2003)

I. 	Ekonomický rast 

Európsky akčný program pre rast
(European Action for Growth) 

Decembrová Európska rada prijala tzv. Európsky akčný program pre rast. Tento program je založený na správe pripravenej ministerskou radou ECOFIN. Európsky akčný program pre rast zahŕňa investície materiálovej a taktiež nemateriálovej povahy v dvoch širokých oblastiach: - infraštruktúra transeurópskych sietí (TENs) – vrátane dopravy, telekomunikácií a energetiky; - inovácie a veda a výskum, vrátane technológií v oblasti životného prostredia. Táto iniciatíva predstavuje významný krok ku zlepšeniu konkurencieschopnosti, zamestnanosti a k zvýšeniu rastového potenciálu rozšírenej EÚ cez zvýšené investície do infraštruktúry a ľudského kapitálu v kontexte lisabonskej agendy. 
Európska rada ocenila prácu Európskej komisie (EK), Európskej investičnej banky (EIB) a ďalších formácií Rady pri vypracúvaní tzv. „quick start“ programu a zostavení predbežného programu projektov pre okamžitú realizáciu, a to na základe striktných kritérií a v súlade s princípmi obsiahnutými v správe ministerskej rady ECOFIN. Zoznam môže byť dopĺňaný v rámci ročného hodnotiaceho cyklu (jarné summity EÚ), ak budú i ďalšie projekty spĺňať požadované kritériá. 
Európsky akčný program pre rast je založený na úzkej spolupráci členských štátov, Rady, EK a EIB. Summit zdôraznil kľúčovú otázku financovania projektov, pričom vedľa EIB je zdôrazňovaná potreba mobilizácie súkromného kapitálu. V súvislosti s možnosťou spolufinancovania z národných rozpočtov a príspevkov EÚ a EIB, je podčiarkovaná potreba zvýšenej koordinácie v oblasti financovania projektov. 
Európsky akčný program pre rast bude vykonávaný v súlade s ekonomickými pravidlami (Broad economic policy guidelines), Paktom rastu a stability a v rámci danom súčasnou finančnou perspektívou EÚ (r. 2000- 2006). Európska rada privítala politickú dohodu o zvýšení podielu spolufinancovania zo zdrojov Spoločenstva v špecifických projektoch TENs, alebo častí projektov. 

Európska rada vyzvala:
- EIB k použitiu vlastných finančných nástrojov, vrátane pritiahnutia súkromného kapitálu a v spolupráci s členskými štátmi dosiahnuť potrebnú mobilizáciu zdrojov 
- členské štáty, aby doplnili Európsky akčný program pre rast národnými zdrojmi a programami a aby urýchlene odstránili technické, právne, administratívne a účtovnícke prekážky pre implementáciu tzv. public-private-partnership, transeurópskych sietí a vedecko-výskumných projektov a zlepšili tak i nefinančnú stránku podmienok potrebných pre realizáciu projektov 
- Európsku komisiu, aby v súlade so správou ECOFIN presmerovala výdavky smerom k investíciám podporujúcim rast investícií, investícií do ľudských zdrojov a vedomostí a v spolupráci s členskými štátmi preskúmala možnosť rozvoja špecifického nástroja garantujúceho určité po-projektové riziká v projektoch transeurópskych dopravných sietí 
- EK a EIB predložiť strednodobé hodnotenie Európskeho akčného programu pre rast do konca r. 2007, a to na základe nasledovných kritérií: 
i/ vplyv na rast 
ii/ dopad na vnútorný trh a kohéziu v rámci rozšírenej EÚ
iii/ hodnotenie z hľadiska mobilizácie kapitálu v súkromnom sektore
iv/ hodnotenie z hľadiska akcelerácie implementácie transeurópskych sietí a inovácie v prípade vedecko-výskumných projektov, vrátane environmentálnych projektov 
v/ pokrok z hľadiska  znižovania regulačných bariér 
vi/ dopadov na životné prostredie a zamestnanosť; 

V oblasti zamestnanosti Európska rada zdôraznila potrebu posilnenia výkonnosti EÚ – najmä jej rastového aspektu a vyzvala na potrebu urýchlenej implementácie príslušných reforiem. Európska rada po prvýkrát otvorene konštatuje, že zaostávanie v plnení cieľov Lisabonskej stratégie je v súčasnosti v EÚ takmer priepastné. Z tohto pohľadu je pochopiteľná a zmysluplná snaha podporiť pragmatické, na cieľ zamerané riešenia. ER zdôraznila, že zlepšenie výkonnosti trhov práce v členských krajinách a dosiahnutie vyššej zamestnanosti je podmienené predovšetkým splnením nasledujúcich štyroch základných požiadaviek identifikovaných špeciálnou skupinou pre zamestnanosť (Employment Task Force): - zvýšiť prispôsobivosť pracovníkov a podnikov; - pritiahnuť viac ľudí na trh práce; - zvýšiť a zefektívniť investície do ľudského kapitálu; - zabezpečiť efektívnu implementáciu reforiem prostredníctvom lepšieho riadenia. 

Prepojenie vnútorného trhu
(Connecting the Internal Market)

Dopravné siete 
Európska rada privítala politickú dohodu medzi členskými štátmi v otázke nových pravidiel Spoločenstva (new Community Guidelines) pre rozvoj transeurópskych dopravných sietí, založených na dokumente pripravovanom skupinou Van Mierta. Toto umožní všetkým členským štátom rozšírenej EÚ plne participovať na vnútornom trhu EÚ. 
Európska rada privítala politickú dohodu dosiahnutú v ministerskej rade ECOFIN o zvýšení podielu spolufinancovania zo zdrojov Spoločenstva z 10% na 20 % pre cezhraničné projekty a realizácia dopravných projektov bude uskutočňovaná v súlade s dopravnými prioritami schválenými na rade ministrov dopravy dňa 5.12.2003. 

Telekomunikácie
Európska rada vyzýva EK, aby do konania jarného zasadnutia Európskej rady 2004 predložila správu o telekomunikáciách s konkrétnymi opatreniami, ktoré majú členské štáty podniknúť, s cieľom zlepšenia situácie v oblasti širokopásmových a mobilných komunikácií tretej generácie. 

Zhrnutie bodu I: 
Európska rada schválila Akčný program pre rast a v rámci neho zoznam tzv. „quick start programme“ v oblasti dopravy, telekomunikácií, energetiky, vedy a výskumu, ktoré by mali byť prioritnými z hľadiska financovania z úrovne únie. Miera spolufinancovania zo zdrojov EÚ sa pre prioritné cezhraničné projekty v oblasti dopravy a energetiky zvýšila z doterajších 10 % na 20 %. Konkrétny zoznam však nebol predmetom rokovaní. ER podporila zoznam vypracovaný EK v novembri 2003. Bolo potvrdené, že zoznam je otvorený a bude do neho možné dopĺňať ďalšie projekty, ktoré spĺňajú požadované kritériá (cezhraničný charakter alebo prekonávanie prírodných bariér) v rámci každoročného cyklu jarných summitov (počínajúc 2005). Európska komisia už avizovala, že diaľničné prepojenie Katowice – Žilina bude doplnené do „quick start programme“ v rámci Ročnej správy, ktorú EK predloží na jarný summit ER v roku 2005.
SR by takto bola zahrnutá  v nasledovných projektoch:
- železničné prepojenie Viedeň – Bratislava (dátum ukončenia r. 2010) – cezhraničná časť - časť projektu č. 17;
- vodná cesta Rýn – Dunaj: Viedeň – Bratislava (r. 2015) – cezhraničná časť a Palkovičovo – Moháč	 (r. 2014) – časť  projektu č. 18;
- železničné prepojenie Katowice – Žilina – Nové Mesto n/V (r. 2010) – projekt č. 23;
- diaľničné prepojenie Katowice – Žilina (r. 2010) – cezhraničná časť – projekt č. 25.

II. 	Sloboda, bezpečnosť a spravodlivosť

Riadenie spoločných hraníc únie
(Managing the Union's common borders)

Európska rada uvítala politickú dohodu, ktorá sa dosiahla v súvislosti s návrhom nariadenia zakladajúceho Európsku agentúru pre operatívnu spoluprácu na vonkajších hraniciach a vyzvala Radu pre spravodlivosť a vnútorné záležitosti (JHA), aby umožnila fungovanie agentúry od 1. januára 2005. Európska rada uvítala prijatie programu zameraného na boj proti nelegálnej migrácii cez morské hranice členských štátov EÚ. Vyzvala Radu JHA, aby v spolupráci s EK a členskými krajinami zabezpečila implementáciu opatrení obsiahnutých v programe. V súvislosti s nadchádzajúcim rozšírením Európska rada uvítala opatrenia zamerané na zmiernenie hraničných kontrol medzi členskými a pristupujúcimi krajinami EÚ. 

Kontrola migračných prúdov
(Controlling migratory flows) 

Európska rada uvítala pokrok, ktorý Rada JHA dosiahla v súvislosti s návrhom nariadenia o biometrických ochranných prvkoch víz a návrhom nariadenia o povolení na trvalý pobyt, a vyzvala EK, aby predložila návrh na zavedenie biometrických ochranných prvkov v pasoch. Rovnako vyzvala Radu JHA k čo najskoršiemu prijatiu potrebných rozhodnutí týkajúcich sa vývoja Vízového informačného systému (VIS). 
Európska rada vyzvala k urýchleniu pokroku v oblasti návratu migrantov. Potvrdila požiadavku z Tesaloník, ktorá ukladá EK predložiť začiatkom roka 2004 návrh na finančný nástroj podporujúci spoločnú politiku v tejto oblasti. 
Európska rada privítala pokrok dosiahnutý pri rokovaniach o prijatí dvoch smerníc Rady týkajúcich sa azylu – kvalifikačná smernica (jej cieľom je vytvoriť  režim medzinárodnej ochrany, vychádzajúci z medzinárodných a komunitárnych povinností a existujúcej  praxe členských štátov) a procedurálna smernica (má vytvoriť základ pre harmonizáciu právnej úpravy azylového konania v členských štátoch, stanoviť minimálne pravidlá v konaní o udeľovaní a odnímaní štatútu utečenca  tak, aby  bola  zabezpečená medzinárodná  ochrana utečencov a  zároveň  tak, aby sa zamedzilo zneužívaniu azylového  systému). 
Ďalej Európska rada zdôraznila potrebu vytvorenia spoločnej európskej azylovej politiky a vyzvala Radu JHA, aby zabezpečila úspešný priebeh prvej fázy vytvorenia Európskeho azylového systému, v súlade s termínom vytýčeným v Tampere.